**บันทึกหลักการและเหตุผล**

**เทศบัญญัติเทศบาลตำบลหงส์หิน**

**เรื่อง การควบคุมดารเลี้ยงหรือปล่อยสุนัข และแมว พ.ศ. .............**

🙛🙛🙛🙛🙛🙙🙙🙙🙙🙙

**หลักการ**

ให้มีเทศบัญญัติว่าด้วยการควบคุมการเลี้ยงหรือปล่อยสุนัข และแมว

**เหตุผล**

การควบคุมการเลี้ยงหรือปล่อยสุนัข และแมวให้เหมาะสมกับสภาพของพื้นที่ในชุมชนจะสามารถป้องกันไม่ให้เกิดปัญหาเหตุเดือดร้อนรำคาญจากสุนัข และแมวเพื่อประโยชน์ในการรักษา สภาวะความเป็นอยู่ที่เหมาะสมกับการดำรงชีพของประชาชน และสามารถป้องกันอันตรายจากโรคพิษสุนัขบ้า หรือโรคระบาดที่เกิดจากสุนัข และแมว สมควรกำหนดเขตควบคุมการเลี้ยงหรือปล่อยสุนัข และแมว จึงตรา เทศบัญญัตินี้

**ร่างเทศบัญญัติเทศบาลตำบลหงส์หิน**

**เรื่อง การควบคุมการเลี้ยงหรือปล่อยสุนัขและแมว พ.ศ. 2563**

**🙛🙛🙛🙛🙛🙙🙙🙙🙙🙙**

โดยที่เป็นการสมควรให้มีเทศบัญญัติว่าด้วยควบคุมการเลี้ยงหรือปล่อยสุนัข และแมวอาศัยอำนาจตามความในมาตรา 60 และมาตรา 63 แห่งพระราชบัญญัติเทศบาล พ.ศ.2496 แก้ไขเพิ่มเติมถึง (ฉบับที่ 14) พ.ศ. 2562 ประกอบมาตรา 29 แห่งพระราชบัญญัติการสาธารณสุข พ.ศ.2535 แก้ไขเพิ่มเติมถึง (ฉบับที่ 3) พ.ศ. 2560 เทศบาลตำบลหงส์หิน โดยความเห็นชอบของสภาเทศบาลตำบลหงส์หิน และนายอำเภอจุน จึงตราเทศบัญญัติไว้ดังต่อไปนี้

**ข้อ 1** เทศบัญญัตินี้เรียกว่า “เทศบัญญัติเทศบาลตำบลหงส์หิน เรื่อง การควบคุมการเลี้ยงหรือปล่อยสุนัขและแมว พ.ศ. 2563”

**ข้อ 2** เทศบัญญัตินี้ให้ใช้บังคับในเขตเทศบาลตำบลหงส์หิน ตั้งแต่เมื่อได้ประกาศไว้ในที่เปิดเผย ณ สำนักงานเทศบาลตำบลหงส์หิน แล้วเจ็ดวัน

**ข้อ 3** ในเทศบัญญัตินี้

“การเลี้ยงสุนัข และแมว” หมายความว่า กรรมวิธีหรือวิธีการที่จะดูแลสุนัข และแมวให้เจริญเติบโตและมีชีวิตอยู่ได้ในสถานที่เลี้ยงสัตว์ หรือสถานที่อื่นใด

“การปล่อยสุนัข และแมว” หมายความว่า การเลี้ยงสุนัข และแมวในลักษณะที่มีการปล่อยให้อยู่นอกสถานที่เลี้ยง รวมทั้งการสละการครอบครองสุนัข และแมว

“สถานที่เลี้ยงสัตว์” หมายความว่า คอกสัตว์ กรงสัตว์ ที่ขังสัตว์ หรือสถานที่ในลักษณะอื่นที่ใช้ในการควบคุมสัตว์ที่เลี้ยง ทั้งนี้ให้หมายความรวมถึงแนวอาณาเขตที่ดินซึ่งใช้ประกอบการเลี้ยงสัตว์ที่มีพื้นที่ติดกันเป็นพื้นที่เดียว

“เจ้าของสุนัข และแมว” หมายความว่า เจ้าของกรรมสิทธิ์ ผู้ครอบครองสุนัข และแมว ทั้งนี้ให้หมายความรวมถึงผู้เลี้ยง ผู้ให้ที่อยู่อาศัยและผู้ควบคุมสุนัข และแมวด้วย

“ราชการส่วนท้องถิ่น” หมายความว่า เทศบาลตำบลหงส์หิน

“เจ้าพนักงานท้องถิ่น” หมายความว่า นายกเทศมนตรีตำบลหงส์หิน

**ข้อ 4** ให้นายกเทศมนตรีตำบลหงส์หิน เป็นผู้รักษาการให้เป็นไปตามเทศบัญญัตินี้

**ข้อ 5** เพื่อประโยชน์ในการรักษาสภาวะความเป็นอยู่ที่เหมาะสมกับการดำรงชีพของประชาชนในท้องถิ่นหรือเพื่อป้องอันตรายจากเชื้อโรคที่เกิดจากสุนัข และแมว ให้พื้นที่ในเขตอำนาจของราชการส่วนท้องถิ่นดังต่อไปนี้ เป็นเขตควบคุมการเลี้ยงหรือปล่อยสุนัข และแมว

5.1 ให้พื้นที่ต่อไปนี้เป็นเขตห้ามเลี้ยงหรือปล่อยสุนัข และแมวโดยเด็ดขาด ดังนี้

5.1.1 ให้พื้นที่ของสถานที่ราชการและโรงเรียน เป็นเขตห้ามเลี้ยงหรือปล่อยสุนัขและแมวโดยเด็ดขาด

**2**

5.2 ให้พื้นที่ในเขตเทศบาลตำบลหงส์หิน ทั้งหมดเป็นเขตที่การเลี้ยงหรือปล่อยสุนัข และแมวต้องอยู่ภายใต้มาตรการ ดังนี้

5.2.1 การขึ้นทะเบียนสุนัข และแมว

(1) ให้เจ้าของสุนัข และแมวดำเนินการขึ้นทะเบียนสุนัข และแมวทุกตัวที่อยู่ในครอบครองต่อเทศบาลตำบลหงส์หิน และรับบัตรประจำตัวสุนัข และแมวหรือสัญลักษณ์หรือวิธีการอื่นใดตามที่เทศบาลตำบลหงส์หินกำหนด

(2) หากเจ้าของสุนัข และแมวต้องการมอบ สละการครอบครอง หรือเปลี่ยนแปลงสิทธิการเป็นเจ้าของให้แก่บุคคลอื่น ต้องแจ้งต่อเทศบาลตำบลหงส์หินภายในสามสิบวัน

(3) ในกรณีที่มีสุนัขและแมวเกิดใหม่ ให้เจ้าของสุนัข และแมวดำเนินการขึ้นทะเบียนภายในสามสิบวัน และสุนัข และแมวนั้นได้รับการฉีดวัคซีนโรคพิษสุนัขบ้า

(4) กรณีเจ้าของนำสุนัข และแมวที่อยู่ในครอบครองย้ายออกนอกเขตเทศบาลตำบลหงส์หินโดยถาวร หรือสุนัข และแมวที่อยู่ในครอบครองตาย เจ้าของสุนัข และแมวต้องดำเนินการแจ้งให้เทศบาลตำบลหงส์หิน ทราบภายในสิบห้าวัน

5.2.2 การป้องกันและควบคุมโรคพิษสุนัขบ้า

(1) เจ้าของสุนัข และแมว ต้องจัดการให้สุนัข และแมวทุกตัวได้รับการฉีดวัคซีนจากสัตวแพทย์ หรือผู้ได้รับมอบหมายเป็นหนังสือจากสัตวแพทย์ หรือผู้ประกอบการบำบัดโรคสัตว์ โดยการฉีดวัคซีนครั้งแรกเมื่อสุนัข และแมวนั้นมีอายุตั้งแต่สองเดือนขึ้นไปแต่ไม่เกินสี่เดือน และได้รับการฉีดวัคซีนครั้งต่อไปตามระยะเวลาที่กำหนดในใบรับรองการฉีดวัคซีน

(2) หากเจ้าของสุนัข และแมวพบเห็นอาการ หรือสงสัยว่าสุนัข และแมวในครอบครองมีอาการของโรคพิษสุนัขบ้าให้กักสุนัข และแมวไว้ และแจ้งต่อเทศบาลตำบลหงส์หิน ภายในยี่สิบสี่ชั่วโมง เพื่อประโยชน์ในการควบคุมโรค

(3) ในกรณีที่เกิดการระบาดของโรคพิษสุนัขบ้าในพื้นที่ตามประกาศเขตกำหนดโรคระบาดชั่วคราว ให้เจ้าของสุนัข และแมวทำการควบคุมสุนัข และแมวไว้ ณ สถานที่เลี้ยง จนกว่าจะสิ้นระยะเวลาตามประกาศ

5.2.3 การควบคุมด้านสุขลักษณะสถานที่เลี้ยง ให้เจ้าของสุนัข และแมวดำเนินการดังนี้

(1) จัดสถานที่เลี้ยงสุนัข และแมวให้เหมาะสมและดูแลสถานที่เลี้ยงให้สะอาดถูกสุขลักษณะอยู่เสมอ

**3**

(2) ควบคุมดูแลสุนัข และแมวมิให้ก่อเหตุเดือดร้อนรำคาญหรือเป็นอันตรายต่อผู้อยู่อาศัยใกล้เคียง

5.3.4 การควบคุมเมื่อนำสุนัข และแมวออกนอกสถานที่เลี้ยงสัตว์ ให้เจ้าของสุนัขและแมวดำเนินการดังนี้

(1) เพื่อประโยชน์ในการตรวจสอบของเจ้าพนักงานตามกฎหมายว่าด้วย การสาธารณสุข เมื่อนำสุนัข และแมวออกนอกสถานที่เลี้ยงสัตว์ ให้เจ้าของสุนัข และแมวพกบัตร หรือติดเครื่องหมายประจำตัวสุนัข และแมว และต้องมีการควบคุมดูแลมิให้ก่อเหตุเดือดร้อนรำคาญหรือเป็นอันตรายต่อบุคคลอื่น

(2) ต้องจัดการมูลสัตว์หรือของเสียอันเกิดจากสุนัข และแมว ในสถานที่หรือทางสาธารณะ หรือสถานที่อื่นใดให้ถูกสุขลักษณะโดยทันที

**ข้อ 6** ในกรณีที่เจ้าพนักงานท้องถิ่นพบหรือได้รับแจ้งว่ามีสุนัข และแมวที่เป็นโรคพิษสุนัขบ้าหรือโรคติดต่ออันอาจเป็นอันตรายต่อประชาชน ให้เจ้าพนักงานท้องถิ่นมีอำนาจทำลายหรือจัดการตามที่เห็นสมควรได้

**ข้อ 7** ผู้ใดฝ่าฝืนหรือไม่ปฏิบัติตามเทศบัญญัตินี้ต้องระวางโทษตามกฎหมายว่าด้วยการสาธารณสุข

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  | ประกาศ ณ วันที่ | |  | | เดือน | | มีนาคม | | พ.ศ. 2563 | | | |  |
|  |  |  | |  | | |  |  | |  | | | |  |
|  |  |  |  | | |  | | |  | |  | | |  |
|  |  |  | ( ลงชื่อ ) | | | | ....................................... | | | |  | | |  |
|  |  |  |  | | | | ( นายสมเพชร สักลอ ) | | | |  | | |  |
|  |  |  |  | | นายกเทศมนตรีตำบลหงส์หิน | | | | | | | |  |  |
|  |  |  |  | |  | | | | | | | |  |  |
|  |  |  |  | |  | | | | | | | |  |  |
|  | เห็นชอบ | |  | | |  | | | | | |  | |  |
|  |  |  |  | | |  | | | | | |  | |  |
|  |  |  |  | | |  | | | | | |  | |  |
| เรืออากาศตรี |  | |  | | |  | | | | | |  | |  |
|  | ( อดุลย์ พรหมวาทย์ ) | |  | | |  | | | | | |  | |  |
|  | นายอำเภอจุน | |  | | |  | | | | | |  | |  |